luftmasser
Luftmasser er en geografisk afgrænset del af atmosfæren med ensartede temperatur- og fugtighedsforhold. Luftmasserne stammer oftest fra højtryksområder med svag blæst og ensartede overfladeforhold.
Det danske vejr er præget af fire forskellige luftmasser: maritim polarluft fra NV giver køligt vejr med byger, kontinental polarluft fra NØ giver koldt og tørt vejr, om vinteren med mulighed for isvinter, maritim tropikluft fra SV giver lunt, men diset vejr og tåge om natten, og endelig giver kontinental tropikluft fra SØ varmt og tørt vejr, sommerens hedebølge, men om vinteren bliver luften herfra ofte kold og tør, da det europæiske kontinent afkøles gennem vinteren.